Много от властимащите, които не са взели ясна страна, сега избират да подкрепят Сула. Първия от тях e Квинт Цецилий Метел Пий. Двама от бъдещите трима тиумвири също се присъединяват към Сула. Марк Лициний Крас идва с армия от Испания и по-късно ще изиграе ключова роля в битката при Колинската врата. Младият син на Гней Помпей Страбон (касапинът от Аскулум по времето на Съюзническата война), също преминава на страната на Сула със собствена армия изградена от ветераните на баща му. На крехката възраст от 23 години Гней Помпей никога не е бил на ръководен пост, но ето че сега се показва на политическата сцена с армия зад гърба си. Помпей е изпратен към Пиценум за да използва влиянието си за по-нататъшно набиране на войски, а Крас е изпратен да събере войски от марсите.